“शिव भगतन ओह् पक्क ही ! खवरै किन्ने जन्में शा आले-भोले जटा शैंकर दी अराधना करदी रे’ई होनी ऐ तां’इयें बिच्चुएं, सप्पें, नागे शा उसगी कोई डर त्राह् नेई हा। किड़कदियें बरहैंकड़ें, तपदियें थोह्‌रें, किक्करें-फलाहियें दे जंगल जाड़ें मज्झ उसदा कच्चा घर हा जिसदी छत्ता कुसै बैल्लै बी सप्प-सपोलू भुञां डिग्गी-डिग्गी पौंदे हे। इक्कली-मुक्कली पसारिया च पेई दी बुआ फच्चां दी ओह् र्‌होल हे। उसद राखे हे। कोह्‌ले हेठा निकलने आह्‌ले सप्पें सपोलुएं गी हत्थै कन्नै ओह् इ’यां परें धिक्की दिंदी जि’यां कुसै कन्नै गम्भीर गल्ल-बात करदे होई पालतू कुत्ते बिल्ली गी परें हटाई दित्ता जंदा ऐ। बिच्चूं पुड़ने दी पीड़ उन्न भाखी नेईं ही बुआ सप्पें-बिच्चुएं गी परतियै कोह्‌ले हेठ धिक्कियै उत्थू दा दौं कूंड़ियां कह्‌ढी लैंदी ही। इक कूंडी उसदी लूनदानी ही ते दूई पिप्पलीदानी।”